Zululand-munisipaliteit kap terug oor duur ontbyt | Maroela Media
Zululand-munisipaliteit kap terug oor duur ontbyt
Die Zululand-distriksmunisipaliteit sê die sakeontbyt het vir beleggings van miljoene rande in die streek gesorg.
Die Zululand-distriksmunisipaliteit, wat in die spervuur is oor 'n sakeontbyt wat glo R5 miljoen gekos het, het nou teruggekap en sê die geselligheid het nie naastenby soveel gekos nie.
Maroela Media het vroeër berig die burgemeester van die plaaslike owerheid, Thulasizwe Buthelezi, het glo die sakeontbyt in 'n Durbanse hotel gereël sonder dat die raad goedkeuring daarvoor gegee het.
Die munisipaliteit sê in 'n kort verklaring hy het duidelikheid verskaf oor die "moedswillige bewerings" wat gemaak is om politieke punte te wen.
Volgens die plaaslike owerheid het die koste verbonde aan die venue R71 000 beloop en het dit bestaan uit onder meer tafels, stoele, tafeldoeke en elektroniese toerusting.
Nog R46 200 is aan kos en drinkgoed vir 100 mense bestee.
Entrepreneurs en beleggers van oor die land het die ete bygewoon, aldus die munisipaliteit.
Volgens die munisipaliteit het die geselligheid – belasting ingesluit – eindelik net minder as R135 000 gekos.
Die LUR vir samewerkende regering en tradisionele sake in KwaZulu-Natal, Sipho Hlomuka, het sy departement vroeër reeds opdrag gegee om die omstandighede rondom die geselligheid, en die bedrag geld wat daaraan bestee is, te ondersoek.
Sommige inwoners het die munisipaliteit op sosialemediaplatforms gekap omdat hulle steeds nie toegang tot basiese dienste, soos lopende water het nie, asook dat jong mense sukkel om toegang tot finansiering vir sakeondernemings te kry terwyl 'n groot bedrag geld aan die ontbyt bestee is.
Volgens die munisipaliteit het die sakeontbyt infrastruktuurbeleggings van R800 miljoen tot gevolg gehad.
Covid-19-statistieke: Nuwe gevalle neem weer toe
Laekoste-behuising op gholfbane kan eiendomswaarde bedreig
Vergeet die venue, R462 per kop vir n ontbyt? R800 miljoen infrastruktuur beleggings vir wie? Hy moet onthou dat so belegging nie weggesteek kan word nie, paaie, brûe, ons sal maar sien. En waar daar n rokie trek is daar n vuurtjie wat in ANC se geval gewoonlik die waarheid is.
Ag asb al wat julle anc kommuniste doen is lieg. Dink julle regtig ons het julle mentaliteit.
Sommiges skep asof dit die laaste skep op aarde is. Dié sonder lopende water en ander noodsaaklike dienste kan wag. Siek!!!
Die stad het mos 'n stadsaal en horde ander persele, hoekom nie dit gebruik nie? Hoekom nou 'n hotel meer as R70 000 betaal net om daar te hou? So die hele spulletjie het R1 350 p/p gekos (as hulle nie lieg nie) en ons betaal vir dit. Lekker om met ander se geld te mors darem nè!!!!
Dit kan onmoontlik so baie wees daar moes baie van daardie geld in iemand se agtersak beland het soos wat die norm maar is in 'n piesang Republiek